Foto: Index

NESRAZMJER troškova neuspješne predsjedničke kampanje Milana Bandića neke su od malverzacija zbog čega su Bandić i njegovi ljudi uhićeni jučer u akciji Agram. Iako ta informacija nije službeno potvrđena, jedna od marketinških agencija priznala je interes državnih institucija za Bandićevu kampanju iz 2009. godine.

Tako je jedna od tvrtki koja se ispituje i Unex Media, čiji je vlasnik u vrijeme Bandićeve neuspješne predsjedničke kampanja bio Agrokor Ivice Todorića.

> Tko financira Bandića: Dijeli Todorićeve jabuke i sokove, a stožer mu je u uredima Agrokora



Marina Kraljić, sadašnja izvršna direktorica Unex Media d.o.o. potvrdila je za emisiju HRT-a Hrvatska uživo, da su kontaktirani od strane državnih institucija vezano za pitanje usluga zakupa i planiranja medija u svrhu oglašavanja predsjedničke kampanje Milana Bandića.

S druge strane z tvrtke Digitel komunikacije ranije su ovog dana odgovorili kako se kod njih nitko nije raspitivao o Bandićevoj kampanji iz 2009. godine iako su oni bili na "Bandićevoj strani".

Todorićev prostor, sok , jabuke i agencija



Podsjetimo, prema službenim podacima koje je objavio DIP, Bandić je na kampanju potrošio 15,278.984,26 kuna. Od donacija je Bandić skupio tek 8.618.965,41 kunu, tako da nikad zapravo nije otkriveno na koji je način podmirena razlika od 6,6 milijuna kuna. Ukoliko je razlika iznosila samo toliko.

Tekst se nastavlja ispod oglasa





Raskošno uređeni Bandićev izborni stožer nalazio se u poslovnim prostorijama Agrokora u Almeria Centru. No, raskošni ured nije bio jedina poveznica predsjedničkog kandidata Bandića s Todorićem. Tu je i priča oko energetskog napitka koje je Bandić također dijelio u kampanji, a koje su bile od Jamnice. Famozne Bandićeve jabuke stizale su iz Agrofruktusa koji je također bio dio koncerna Todorićeva Agrokora.

Todorić nikada nije priznao financiranje Bandićeve kampanje, a javno se žalio mjesecima kasnije da mu Bandić nije platio jabuke.

Todorić profitirao zamjenom zemljišta i izmjenama GUP-a

Valja naglasiti i kako se godinama istražuje i slučaj zamjene zemljišta Grada Zagreba i tvrtke Grokomp nekretnine iza koje stoji Ivica Todorić. Grokomp je dobio atraktivno zemljište na križanju Vukovarske i Heinzelove ulice, neposredno pokraj Agrokorova Superkonzuma, a grad Zagreb ostao je praznih rukava.



Naravno tu je i dio iz izmjena GUP-a a vezana uz Todorićev dom "Kulmerovi dvori" koji se nalazi dijelom u zaštićenom dijelu, a koji je trebao biti hotel.